钦定古今图书集成/明伦汇编/官常典/第666卷 > 沈正
## 钦定古今图书集成/明伦汇编/官常典/第666卷 > 沈正

按《宋书》沈约《自序》，“正字元直，淹详有器度，美风姿，善
容止，好《老》《庄》之学。弱冠，州辟从事，宗人光禄大夫演
之称之曰：‘此宗中千里驹也’。出为始宁乌伤娄令，母
忧去职。服阕，为随王诞后军安南行参军。诞镇会稽，
复参安东军事。元嘉三十年，元凶弑立，分江东为会
州，以诞为刺史。诞将受命，正说司马顾琛曰：‘国家此
祸，开辟未闻。今以江东义锐之众，为天下倡始，若驰
一介，四方讵不响应。以此雪朝廷冤耻，大明臣子之
节。岂可北面凶逆，使殿下受其伪宠’！”琛曰：“江东忘战
日久，士不习兵，虽云逆顺不同，然强弱又异。当须四
方有义举者，然后应之，不为晚也。”正曰：天下若有无
父之国则可矣，苟其不尔，宁可自安“仇耻，而责义于
馀方。今正以弑逆冤丑，义不同戴，举兵之日，岂求必
全耶？冯衍有言：‘大汉之贵臣，将不如荆、齐之贱士乎！
况殿下义兼臣子，事实家国者哉’！”琛乃与正俱入说
诞，诞犹豫未决。会寻阳义兵起，世祖使至，诞乃加正
宁朔将军，领军继刘季之。诞入为骠骑大将军，正为
中兵参军，迁长水校尉。孝建元年，移青州，镇历城。临
淄地空，除宁朔将军、齐北海二郡太守，委以全齐之
任。未拜二年卒，时年四十三。正生好乐，厚自奉养，既
终之后，家无馀财